b'\n_START_ARTICLE_\nLiubavo dvaro koply\xc4\x8dia\n_START_SECTION_\nIstorija\n_START_PARAGRAPH_\nDvaro sodybos koply\xc4\x8dia ir barokinis ansamblis  su did\xc5\xbeiuliais dviej\xc5\xb3 auk\xc5\xa1t\xc5\xb3 vartais, kaip sp\xc4\x97jama, pana\xc5\xa1iais \xc4\xaf Vilniaus Bazilijon\xc5\xb3 vienuolyno, buvo pastatyti XVIII a. Dvare, sodybos teritorijoje, buvo ir dvejos kapinait\xc4\x97s. Vienos buvo bendros, o kitose laidoti tik savinink\xc5\xb3 \xc5\xa1eimos nariai. Senesni vietiniai gyventojai min\xc4\x97jo ir sen\xc5\xb3j\xc5\xb3 Liubavo dvaro kapinai\xc4\x8di\xc5\xb3 buvim\xc4\x85, bet niekur iki \xc5\xa1iol jos nebuvo oficialiai \xc5\xbeymimos._NEWLINE_I\xc5\xa1 Nemen\xc4\x8din\xc4\x97s ba\xc5\xbeny\xc4\x8dios inventori\xc5\xb3 matyti, kad 1741 m. buvo pa\xc5\xa1ventinta Liubavo dvaro koply\xc4\x8dia. Koply\xc4\x8dia perstatyta XIX a. viduryje neogotikiniu istoristiniu stiliumi, labai tik\xc4\x97tina, kad pagal Liubavo savininko skulptoriaus Rapolo Slizienio (1804\xe2\x88\x921881) projekt\xc4\x85._NEWLINE_Po 1863-i\xc5\xb3j\xc5\xb3 pamaldos koply\xc4\x8dioje u\xc5\xbedraustos, o nuo 1874 m. Gustavo Slizienio pra\xc5\xa1ymu v\xc4\x97l atnaujintos. Koply\xc4\x8dia veik\xc4\x97 kaip ba\xc5\xbeny\xc4\x8dia iki 1945 m., aptarnavo apylinki\xc5\xb3 gyventojus. Koply\xc4\x8dios r\xc5\xabsyje \xc4\xafrengtame mauzoliejuje palaidoti Slizieni\xc5\xb3 \xc5\xa1eimos atstovai, j\xc5\xb3 gimin\xc4\x97s. Tarp j\xc5\xb3, manoma, ir pats skulptorius R. Slizienis kartu su \xc5\xbemona Kamile Ti\xc5\xa1kevi\xc4\x8di\xc5\xabte._NEWLINE_Dvaro koply\xc4\x8dioje pamaldos vykdavo kiekvien\xc4\x85 sekmadien\xc4\xaf nuo 9\xe2\x80\x9310 val. ryto. Kunig\xc4\x85 Bytaut\xc4\x85 i\xc5\xa1 Nemen\xc4\x8din\xc4\x97s ba\xc5\xbeny\xc4\x8dios automobiliu atve\xc5\xbedavo Slizienio vairuotojas Aleksandras \xc4\x8cernis. \xc4\xae pamaldas susirinkdavo apie 50\xe2\x80\x9360 \xc5\xbemoni\xc5\xb3. 1946 m., po Antrojo pasaulinio karo, koply\xc4\x8dioje buvusius \xc5\xa1vent\xc5\xb3j\xc5\xb3 paveikslus, procesij\xc5\xb3 v\xc4\x97liavas ir kitas relikvijas dvaro mi\xc5\xa1ko darbininkas Stanislovas Me\xc5\xa1kovskis (1899\xe2\x80\x931952) perve\xc5\xbe\xc4\x97 \xc4\xaf Nemen\xc4\x8din\xc4\x97s ba\xc5\xbeny\xc4\x8di\xc4\x85._NEWLINE_Pasak Europos parko \xc4\xafk\xc5\xabr\xc4\x97jo Gintaro Karoso, koply\xc4\x8dia su u\xc5\xbe jos besislepian\xc4\x8dia angelo skulpt\xc5\xabra 1988 m. dar stov\xc4\x97jo. Yra vietinio gyventojo Edvardo Rinkevi\xc4\x8diaus i\xc5\xa1 atminties nupie\xc5\xa1ta Liubavo dvaro koply\xc4\x8dia (2009 m.)._NEWLINE_Keli porceliano indai, koply\xc4\x8dios \xc5\xbevakid\xc4\x97s ir kt. daiktai kartu su kitais eksponuojami Liubavo muziejuje \xe2\x80\x93 Liubavo dvaro mal\xc5\xabne.'